钦定古今图书集成/理学汇编/经籍典/第137卷 > 《干旄》
## 钦定古今图书集成/理学汇编/经籍典/第137卷 > 《干旄》

楚庄王围宋，有七日之粮，曰：尽此而不克，将去而归。
于是使司马子反乘闼而窥宋城，宋使华元乘闼而
应之。子反曰：“子之国何若矣？”华元曰：“惫矣，易子而食
之，柝骸而爨之。”子反曰：“嘻，甚矣惫！虽然，吾闻围者之
国，箝马而秣之，使肥者应客。今何吾子之情也？”华元
曰：“吾闻君子见人之困则矜之，小人见人之困则幸
之。吾望见吾子，似于君子，是以情也。”子反曰：“诺。子其
勉之矣，吾军有七日粮尔。”揖而去。子反告庄王，庄王
曰：“若何？”子反曰：“惫矣！易子而食之，柝骸而爨之。”庄王
曰：“嘻！甚矣惫，今得此而归尔。”子反曰：“不可，吾已告之
矣，吾军亦有七日粮尔。”庄王怒曰：“吾使子视之，子曷
为而告之？”子反曰：“区区之宋，犹有不欺之臣，何以楚
国而无乎？吾是以告之也。”庄王曰：“虽然，吾子今得此
而归耳。”子反曰：“王请处此，臣请归耳。”王曰：“子去我而
归，吾孰与处乎？此吾将从子而归。”遂引师而归。君子
善其平乎己也，华元以诚告，子反得以解围，全二国
之命。《诗》云：“彼姝者子，何以告之？”君子善其以诚相告
也。